SKRIFTLIG FORESPØRGSEL P-0405/00

af Pasqualina Napoletano (PSE) til Kommissionen

(9. februar 2000)

Om: Den EU-finansierede task force for toldreformen i Albanien

Natalina Cea, der er leder af den EU-finansierede task force for toldreformen i Albanien, har for nylig meddelt, at hun agter at ophøre med det arbejde, som hun med stor faglig kunnen har udført i tre år, hvor hun engageret og modigt har udøvet sine funktioner.

Denne task force har opnået positive resultater, har atter fået det albanske toldsystem til at fungere og på den måde øget denne stats indtægter enormt, samtidig med at den har ydet en afgørende assistance ved revisionen af den albanske toldlovgivning.

Natalina Cea har imidlertid berettet om, at der under udførelsen af hendes arbejde har hersket en ubehagelig atmosfære præget af trusler og problemer.

Det italienske toldvæsen, hvorfra Natalina Cea er udsendt, har hele tiden aktivt støttet task force-lederens arbejde og værdsat det og har efter at have modtaget hendes anmodning om at blive udskiftet foreslået Kommissionen at erstatte hende og har således bekræftet, at det virkelig ønsker at videreføre den vanskelige igangværende indsats med det mål for øje at modvirke ulovlighederne og intensivere kampen mod kriminaliteten.

Vil Kommissionen på den baggrund oplyse,

1. hvorledes den bedømmer situationen i Albanien på dette særlige og ømtålelige samarbejdsområde?

2. om ikke den mener, at denne task force bør udvides yderligere og støttes aktivt, også på baggrund af de hindringer, der hidtil er blevet lagt i vejen for den?

3. om ikke den i betragtning af det italienske toldvæsens indsats og specifikke indhøstede erfaringer på dette område mener, at det for at sikre denne task forces fortsatte effektivitet ville være hensigtsmæssigt at holde nær kontakt med det italienske toldvæsen og i første række tage den kandidat i betragtning, som dette allerede har bakket op som efterfølger for Natalina Cea?

Svar afgivet på Kommissionens vegne af Christopher Patten

(13. marts 2000)

1. Som følge af krisen i 1997 blev der i juni samme år oprettet en taskforce med henblik på at støtte en gennemgribende reform af det albanske toldvæsen, der var ved at gå fuldstændig i opløsning, og sikre, at der blev rettet op på indtægtssiden i det albanske statsbudget (2/3 af budgetindtægterne hidrører fra told). Dette mål blev hurtigt nået, og opkrævningen af toldindtægterne har siden været på et tilfredsstillende niveau. Der er foretaget en række gennemgribende reformer, bl.a. indførelsen af en ny toldkodeks i 1999 og udarbejdelsen af en handlingsplan for toldvæsenet. Den person, som det ærede medlem omtaler, har ledet denne taskforce.

Generaldirektøren for det italienske finansministeriums tjeneste for told og indirekte skatter har meddelt Kommissionen, at han ønsker, at den pågældende person genoptager sin funktion i ministeriet.

2. Kommissionen finder, at reformarbejdet bør fortsættes og tilpasses de albanske myndigheders fremtidige behov. Oprettelsen af en stabil toldadministrationsstruktur er en forudsætning for Albaniens deltagelse i EU's stabiliserings- og associeringsproces.

3. En af betingelserne for, at en taskforce kan arbejde effektivt, er, at der stilles kompetente medarbejdere til rådighed. Taskforcens nye leder vil blive udvalgt på grundlag af faglige kvalifikationer og evnen til at arbejde under de særlige forhold, der i øjeblikket hersker i Albanien.